TISCOAM ส่งทริกเกอร์ฟันด์เข้าเป้า 4 กองรวด
นายสาห์รัช ชัฎสุวรรณ ผู้อำนวยการสายการตลาด บริษัทหลักทร …
29 ธ.ค. 2560

นายสาห์รัช ชัฎสุวรรณ ผู้อำนวยการสายการตลาด บริษัทหลักทรัพย์จัดการกองทุน ทิสโก้ จำกัด หรือ บลจ.ทิสโก้ (TISCO) เปิดเผยว่า ในช่วงที่ผ่านมาจะเห็นได้ว่าดัชนีตลาดหุ้นทั่วโลกทยอยปรับตัวขึ้นทำจุดสูงสุดใหม่ ทำให้ทริกเกอร์ฟันด์ของบลจ.ทิสโก้ถึงเป้าหมายอย่างต่อเนื่อง
โดยล่าสุดสามารถบริหารทริกเกอร์ฟันด์ต่างประเทศถึงเป้าหมายเพิ่มอีก 4 กองทุน ส่งผลให้ทั้งปี 2560 บลจ.ทิสโก้ มีทริกเกอร์ฟันด์ที่ถึงเป้าหมายทั้งในเวลาและนอกเวลาไปแล้ว 15 กองทุน แบ่งเป็นทริกเกอร์ฟันด์ในประเทศ 6 กองทุนและทริกเกอร์ฟันด์ต่างประเทศ 9 กองทุน
สำหรับทริกเกอร์ฟันด์ 4 กองทุนที่ถึงเป้าหมายล่าสุดในระหว่างวันที่ 30 ต.ค.ถึง 1 พ.ย. 2560 คือ กองทุนเปิด ทิสโก้ เยอรมัน อิควิตี้ ทริกเกอร์ 8% #1 (TISCOGY1) และกองทุนเปิด ทิสโก้ เยอรมัน อิควิตี้ ทริกเกอร์ 8% #3  (TISCOGY3) ทั้งสองกองทุนถึงเป้าหมายในวันที่ 30 ต.ค. 2560 ขณะที่กองทุนเปิด ทิสโก้ เกาหลี อิควิตี้ ทริกเกอร์ 8% #3 (TISCOK3) และกองทุนเปิด ทิสโก้ เกาหลี อิควิตี้ ทริกเกอร์ 8% #4 (TISCOK4) ทั้งสองกองทุนถึงเป้าหมายในวันที่ 1 พ.ย. 2560
“จากสถานการณ์ที่ราคาหุ้นทั่วโลกได้ปรับตัวขึ้นในหลายๆ ตลาด การจับจังหวะการลงทุนจึงมีความสำคัญเพิ่มขึ้น ทริกเกอร์ฟันด์จึงเป็นทางเลือกที่ยังน่าสนใจ  โดยเรามองว่าตลาดยังอยู่ในเทรนด์ขาขึ้น จากเศรษฐกิจโลกที่เติบโตได้ดี ทำให้ผลประกอบการบริษัทเติบโตได้ดีตาม
ขณะที่ดอกเบี้ยทั่วโลกยังอยู่ในระดับที่ต่ำมากแม้ว่าสหรัฐฯ จะเป็นผู้นำในการทยอยปรับดอกเบี้ยขึ้นมาหลายครั้งแล้วก็ตาม สภาพคล่องยังคงล้นจากการที่ยุโรปกับจีนทำ QE ต่อเนื่อง ซึ่งยังถือว่ามีปริมาณมากกว่าที่สหรัฐฯ ทยอยลดการถือครองพันธบัตร
อย่างไรก็ดี การลงทุนในหุ้นต้องพิจารณาตลาดที่ลงทุนและจับจังหวะการลงทุนให้มากขึ้น เนื่องจากระดับ P/E ในหลายๆ ตลาดถือว่าอยู่ในระดับค่อนข้างสูง แต่บางตลาดก็ยังมีระดับ P/E ที่น่าสนใจและลงทุนได้ เช่น ตลาดหุ้นจีนที่เศรษฐกิจเริ่มส่งสัญญาณดีมีเสถียรภาพมากขึ้น ระดับ P/E ยังคงอยู่ในระดับที่ถูกอยู่ และคาดว่าจะมีกระแสเงินลงทุนไหลเข้าตลาดหุ้นจีนมากขึ้น”นายสาห์รัชกล่าว
อย่างไรก็ตาม ตั้งแต่ปี 2551 จนถึงวันที่ 1 พฤศจิกายน 2560 บลจ.ทิสโก้ออกทริกเกอร์ฟันด์ที่ลงทุนทั้งในประเทศและต่างประเทศทั้งหมด 120 กองทุน แบ่งเป็นกองทุนที่ถึงเป้าหมายและเลิกโครงการแล้ว 92 กองทุนในจำนวนนี้ถึงเป้าหมายในกำหนดเวลาการลงทุน 67 กองทุนและถึงเป้าหมายนอกกำหนดเวลาการลงทุน 25 กองทุน
ส่วนกองทุนที่ไม่ถึงเป้าหมายในกำหนดเวลาการลงทุน 27 กองทุนนั้น ยังอยู่ในระหว่างลงทุนเกินกว่ากำหนดเวลาการลงทุน 7 กองทุน ไม่ถึงเป้าหมายและเลิกกองทุนแล้ว 20 กองทุนหน่วยลงทุน TISCOGY1, TISCOGY3, TISCOK4 และTISCOK3 ได้สับเปลี่ยนไปยังกองทุนเปิด ทิสโก้ พันธบัตรระยะสั้น (TISCOSTF) โดยอัตโนมัติตามเงื่อนไขการเลิกกองทุนเรียบร้อยแล้ว